Ġunju 11, 2020 Aġġornata 11 Ta' Ġunju, 2020 2:20pm L-għadd ta' każijiet konfermati ta' coronavirus fl-Istati Uniti qabeż iż-żewġ miljuni. L-Istati Uniti għandhom l-ogħla għadd ta' każijiet ta' Covid-19 fid-dinja. Isegwu wara l-Istati Uniti hemm il-Brażil b'772,416 każ u r-Russja b'493,023 każ. Ir-rata ta' infezzjonijiet għadha qed togħla f'20 stat Amerikan, waqt li qed jiġu llaxkati r-restrizzjonijiet li kienu fis-seħħ biex jikkontrollaw l-imxija. L-istati Amerikani li fl-aħħar ġimgħat raw żieda fl-infezzjonijiet ġodda huma California; Texas; Florida; North Carolina; Arizona; Tennessee; Washington; South Carolina; Missouri; Utah; Kentucky; Arkansas; Nevada; New Mexico; Oregon; Idaho; Vermont; Hawaii; Alaska; u Montana. Disneyland fl-Istati Uniti ħabbar li se jerġa' jiftaħ f'fażijiet minn Lulju. Qal li l-kapaċità se tkun limitata u l-viżitaturi mhux se jitħallew jgħannqu lil Mickey jew lil Donald. It-talba għall-ftuħ għad trid tiġi approvata mill-gvern Amerikan iżda Disney World fi Florida diġà ngħata l-permess biex jerġa' jiftaħ. Intant, eks konsulent għall-Gvern Ingliż qal li kieku r-Renju Unit għamel lockdown qabel kieku l-għadd ta' mwiet kawża tal-virus kien jonqos bin-nofs. Il-Professur Neil Ferguson qal li l-imxija kienet qed tinfirex b'rata mgħaġġla kull tlieta jew erbat ijiem qabel daħħlu fis-seħħ ir-restrizzjonijiet. Il-lockdown fir-Renju Unit beda fit-23 ta' Marzu għalkemm minuti ta' laqgħat juru li diversi konsulenti kienu rrakkomandaw lockdown mill-bidu ta' Marzu. Madwar id-dinja ġew reġistrati aktar minn 7,360,000 każ ta' coronavirus u aktar minn 416,200 persuna mietu kawża tal-virus. Ritratt fuq juri lil Gavin Roberts liebes il-kappell tal-pulizija ta' missieru waqt li qed iħares lejn it-tebut mgħotti bil-bandiera Amerikana li fih hemm missieru Charles Roberts. Il-pulizija ta' 45 sena, missier ta' tliet itfal u li kien jaħdem mad-dipartiment tal-pulizija Glen Ridge. miet bil-Covid-19 fi New Jersey.